גבר בן 40 נורה הבוקר (שבת) למוות בטירה על ידי אלמונים, כשהיה ברכב עם אמו. האם, כבת 60, נורתה מטווח קצר ונפצעה באורח קשה - כך נמסר מהמשטרה ומבית החולים מאיר. ההרוג, שאדי נאסר, פונה לקבלת טיפול רפואי בבית החולים, שם נקבע מותו. האם הובאה לבית החולים עם פציעות בפלג גופה העליון. היא מטופלת בחדר הטראומה ומצבה יציב.
מחקירה ראשונית של המשטרה עולה כי הרקע לירי הוא פעולת תגמול לרצח הכפול שהתרחש בעיר לפני כחודש. טרם נעצרו חשודים במעורבות בירי.
נאסר, שהקפיץ את אמו למכולת המשפחתית, הוא ההרוג השלישי בטירה מאז תחילת 2019. המקרה אירע פחות מיממה אחרי עצרת שנערכה בעיר נגד האלימות הפושה בה, ועל רקע עשרה מקרי רצח בטירה בשנה שעברה.
שני בני אדם נורו למוות בחודש שעבר כשעמדו מחוץ למתחם לרחיצת כלי רכב סמוך לעיר - אחד מבעלי המתחם, אשרף פדילי, בן 43 שהיה מוכר למשטרה, ועודאי עבד אל חי, בן 27. לפי עדי ראייה, אלמוני ירה לעבר השניים מתוך מכונית ונמלט מהמקום. המשטרה פתחה בחקירת המעשה, שלפי הערכות בוצע על רקע פלילי.
לפני כשבועיים נרצח תושב לוד בן 28 בדקירות סכין בעירו. מהמשטרה נמסר כי הנרצח, תבאת אל-באז, נשוי ואב לשניים, היה מוכר לרשויות אכיפת החוק, וכי הרקע לתקרית הוא ככל הנראה פלילי.